El blog d'en Pere Nieto: Montbau
Reconec que m'apassiona la meva feina de conseller tècnic d'Horta-Guinardó. I aquest cap de setmana ha estat un nou exemple de com a partir de la meva feina puc viure un gran nombre d'experiències i sensacions que realment m'enriqueixen molt. Aprofitaré aquest primer article per parlar de com m'ha anat per Montbau. Divendres vaig sortir del Districte passades del 9 del vespre i vaig pujar cap a Montbau directament on hi ha les festes, concretament a l'actuació dels diables que fins el darrer moment va perillar per la pluja. També hi eren el Ramon del PSC i l'Anna Mir d'ICV. Després del foc i abans de la Big Band de Montbau vam aprofitar per sopar al local social (un autèntic bar de poble) amb l'Anna i la gent de l'AVV. Aquest ha estat un dels millors moments del cap de setmana. La junta de l'AVV està formada per gent força jove, és a dir de la meva edat més o menys. Van agafar l’Associació de Veïns en un moment molt crític després de la dimissió de l’anterior junta per la situació insostenible de crispació derivada de les mobilitzacions per la narcosala. Assumir en aquells moments l’AVV era una decisió difícil ja que els ànims estaven molt encesos i podien ser acusats en tot moment de vendre’s a l’administració i de no representar els interessos del barri. Van decidir prioritzar la seva feina en treballar en altres aspectes de la vida del barri i no centrar-se en el conflicte. Ara es comencen a veure els fruits d’aquell treball. La Festa Major està funcionant molt bé, s’estan treballant aspectes de millora de futur d’equipaments i espai públic, s’haurà de treballar en la creació d’una comissió per celebrar el 50è aniversari del barri i s’haurà d’afrontar també la remodelació del Pla de Montbau. Aquesta remodelació serà una pedra de toc per veure fins a quin punt l’AVV pot aportar al barri una visió veïnal de la remodelació d’aquesta plaça. Ells han marcat els criteris d’intervenció mínima en el disseny de la plaça, però ara encara ens queden resoldre aspectes importants com la restricció d’accés en vehicle i les seves repercussions en la càrrega i descàrrega. Divendres a la nit vam xerrar molt de tot allò que és humà i diví i ho vam poder fer amb distensió i alhora apassionadament. Al final també s’hi va sumar el Lluís Bou d’Unió. Estones d’aquestes en les que pots compartir de forma menys oficial tertúlies amb gent de les entitats són molt interessants. Ens queden debats pendents per fer, alguns d’institucionals d’altres més personals, i segur que tindrem ocasió de fer-los. Diumenge vaig tornar per celebrar el 15è aniversari de l’associació de comerciants i un cop més el bon ambient inundava els jardins del carrer Poesia. L’AVV de Montbau crec que representa una renovació de la manera de fer les coses de les Associacions de Veïns. No hi ha res pitjor per a una administració que no tenir interlocutors clars en el territori i el barri de Montbau ha aconseguit un relleu que semblava difícil i que a altres barris com la Taxonera encara no s’ha produït. El moviment associatiu de la nostra ciutat necessita del treball de gent com l’AVV de Montbau.
Publicat per Pere Nieto a 13:33
Hola, Pere: Gracies per el teu comentari sobre la transició de l'AAVV. la veritat es que va ser bastant dur. Estic d'acor en tú en que les persones que van agafar el relleu van tenir valor. Van ser moments delicats.
Per ser, la "meva" placeta (Dansa-Ritme-Joan Sales) per quant? M'agradaria donar la meva opinió quant sigui el moment.
De totes formes gracies pel teu interés en intentar solucionar els problemes; que son mols i no sempre espot.
Salutacions.Eduard
4 d’octubre de 2008 a les 13:49
Gràcies per la referència a la nostra big band. Espero que li hagués agradat.
J.D. (membre de la Montbau JazzBig Band)
5 d’octubre de 2008 a les 1:25
Hola, jo també formo part de la Big Band de Montbau i és d'agrair que representants del nostre districte vinguin a disfrutar una estona de la música que fem, almenys espero que així hagi estat.Per nosaltres va ser un plaer poder actuar al nostre barri. Cristina.
6 d’octubre de 2008 a les 12:13
Montbau Jazz Big Band
Per cert, el link a la nostra pàgina és:
www.montbaubigband.wordpress.com